**Republika Slovenija, Ministrstvo za gospodarstvo, turizem in šport, Kotnikova ulica 5, Ljubljana**

**objavlja**

**JAVNI RAZPIS ZA SPODBUJANJE UVAJANJA OKOLJSKIH IN TRAJNOSTNIH ZNAKOV ZA PONUDNIKE V GOSTINSTVU IN TURIZMU**

1. **Pravna podlaga**

Podlaga za izvedbo javnega razpisa je Proračun Republike Slovenije za leto 2025 (Uradni list RS, št. 123/23 in 104/24), Zakon o izvrševanju proračunov Republike Slovenije za leti 2025 in 2026 (Uradni list RS, št. 104/24, 17/25 – ZFO-1E in 32/25 – ZJU-1), Zakon o spodbujanju razvoja turizma (Uradni list RS, št. 13/18), Uredba o razvojnih spodbudah za turizem (Uradni list RS, št. 208/21), Zakon o javnih financah (Uradni list RS, št. 11/11 - uradno prečiščeno besedilo, 14/13-popr., 101/13, 55/15-ZFisP, 96/15-ZIPRS1617, 13/18, 195/20 – odl. US, [18/23](http://www.uradni-list.si/1/objava.jsp?sop=2023-01-0348) – ZDU-10, 76/23 in 24/25 – ZFisP-1), Pravilnik o postopkih za izvrševanje proračuna Republike Slovenije (Uradni list RS, št. [50/07](http://www.uradni-list.si/1/objava.jsp?sop=2007-01-2694), [61/08](http://www.uradni-list.si/1/objava.jsp?sop=2008-01-2615), [99/09](http://www.uradni-list.si/1/objava.jsp?sop=2009-01-4372)– ZIPRS1011, [3/13](http://www.uradni-list.si/1/objava.jsp?sop=2013-01-0109), [81/16](http://www.uradni-list.si/1/objava.jsp?sop=2016-01-3446), [11/22](http://www.uradni-list.si/1/objava.jsp?sop=2022-01-0202), [96/22](http://www.uradni-list.si/1/objava.jsp?sop=2022-01-2394), [105/22](http://www.uradni-list.si/1/objava.jsp?sop=2022-01-2603)– ZZNŠPP, [149/22](http://www.uradni-list.si/1/objava.jsp?sop=2022-01-3730), 106/23 in 88/24), Program ukrepov MGTŠ za spodbujanje podjetništva in konkurenčnosti v obdobju 2024–2030 – de minimis (št. sheme: M001-2632616-2024)in Uredba o postopku, merilih in načinih dodeljevanja sredstev za spodbujanje razvojnih programov in prednostnih nalog (Uradni list RS, št. 56/11).

1. **Ime oziroma naziv in sedež proračunskega uporabnika, ki dodeljuje sredstva**

Uporabnik državnega proračuna: Republika Slovenija, Ministrstvo za gospodarstvo, turizem in šport, Kotnikova ulica 5, 1000 Ljubljana (v nadaljnjem besedilu: ministrstvo).

1. **Namen, cilj in predmet javnega razpisa**
	1. **Namen in cilj javnega razpisa**

Namen javnega razpisa je spodbuditi pravne in fizične osebe, društva in druge subjekte javnega in zasebnega prava, ki delujejo na področju turizma in so registrirani za dejavnost po SKD 2025 55.100, 55.201, 55.202, 55.203, 55.204, 55.209, 55.300, 79.110, 79.120, 93.110, 49.340 ali 82.300, ter na področju gostinske ponudbe za dejavnosti 56.111, 56.112, 56.114, k uvajanju ekološkega ali trajnostnega managementa in ekoloških ali trajnostnih standardov v turističnih nastanitvenih objektih, gostinskih obratih in turističnih atrakcijah[[1]](#footnote-1), gorskih in kongresnih centrih, ter jih tako spodbuditi k pridobitvi mednarodno uveljavljenega okoljskega ali trajnostnega znaka.

Cilj javnega razpisa je spodbujanje pridobitve okoljskih ali trajnostnih znakov za turistične nastanitve, gostinske ponudnike, turistične atrakcije in agencije ter gorske in kongresne centre, ki na podlagi tega lahko vstopijo v Zeleno shemo slovenskega turizma (ZSST).

Cilj javnega razpisa bo dosežen s sofinanciranjem stroškov pridobitve mednarodno uveljavljenih okoljskih in trajnostnih znakov. Ponudniki v gostinstvu in turizmu morajo za pridobitev znaka Slovenia Green najprej pridobiti enega izmed mednarodno prepoznanih in s strani sheme verificiranih trajnostnih znakov.

Z javnim razpisom se spodbuja tudi ohranitev že pridobljenih okoljskih/trajnostnih znakov.

**Prijavitelji bodo morali pridobljen okoljski/trajnostni znak ohranjati vsaj 3 leta od leta pridobitve (letno podaljševanje).**

Predvsem je pomembno, da so ponudniki v turizmu in gostinstvu seznanjeni s prednostmi certifikata s poudarkom na izboljšanju poslovnih procesov in finančnih prihrankih, pa tudi z merili in zahtevami, ki jih je potrebno izpolniti za pridobitev določenega certifikata.

* 1. **Predmet javnega razpisa**

Predmet javnega razpisa se deli na dva sklopa:

**Sklop 1** je sofinanciranje stroškov pridobitve mednarodno uveljavljenega okoljskega ali trajnostnega znaka. Okoljski/trajnostni znaki, ki so predmet sofinanciranja, so naslednji: znak za okolje EU – EU Ecolabel, Bio Hotels, Green Globe, Green Key, Travelife za nastanitve in turistične agencije ter organizatorje potovanj, Ecocamping, Authentic Luxury, Hostelling International Quality & Sustainability, B Corp in Good Travel Seal.

Prijavitelj lahko v vlogi zaprosi za sofinanciranje uvedbe enega okoljskega/trajnostnega znaka za en nastanitveni objekt, gostinski obrat, turistično atrakcijo ali agencijo, gorski ali kongresni center.

**Sklop 2** je sofinanciranje stroškov podaljšanja (re-certificiranje) že pridobljenega okoljskega ali trajnostnega znaka. Prijavitelji, ki so v preteklosti že pridobili sofinanciranje ministrstva za uvedbo okoljskega/trajnostnega znaka in njegovo veljavnost podaljšajo, lahko za ta namen pridobijo sofinanciranje v okviru tega javnega razpisa.

1. **Ciljne skupine/upravičenci**

Na razpis se lahko prijavijo pravne in fizične osebe, društva in drugi subjekti javnega in zasebnega prava, ki delujejo na področju turizma in gostinstva in so registrirani za dejavnost po SKD 2025 55.100, 55.201, 55.202, 55.203, 55.204, 55.209, 55.300, 79.110, 79.120, 93.110, 49.340 ali 82.300, 56.111, 56.112, 56.114, in ki doslej niso bili prejemniki sredstev ministrstva za namen uvedbe okoljskega znaka za isto turistično nastanitev, gostinski obrat, turistično atrakcijo ali agencijo, gorski ali kongresni center.

1. **Pogoji za kandidiranje**

Vloga prijavitelja mora izpolnjevati vse pogoje javnega razpisa.

Izpolnjevanje pogojev mora biti razvidno iz vsebine celotne vloge. Če vloga ne bo izpolnjevala vseh pogojev, se zavrne.

V primeru, da se neizpolnjevanje pogojev ugotovi po izdaji sklepa o izboru projekta, se pogodba o sofinanciranju projekta ne bo sklenila, sklep o izboru projekta pa se odpravi oz. razveljavi.

V primeru, da se neizpolnjevanje pogojev ugotovi po podpisu pogodbe o sofinanciranju, lahko ministrstvo odstopi od pogodbe o sofinanciranju projekta, pri čemer bo upravičenec dolžan vrniti že prejeta sredstva skupaj z zakonskimi zamudnimi obrestmi od dneva nakazila sredstev na njegov transakcijski račun do dneva vračila sredstev v proračun Republike Slovenije.

* 1. **Splošni pogoji za kandidiranje**

Splošni osnovni pogoji, ki jih mora izpolnjevati prijavitelj, so:

1. Prijavitelj opravlja dejavnost v Republiki Sloveniji in je registriran za dejavnost po SKD 2025: 55.100 (dejavnost hotelov in podobnih nastanitvenih obratov), 55.201 (počitniški domovi in letovišča), 55.202 (turistične kmetije s sobami), 55.203 (oddajanje zasebnih sob gostom), 55.204 (planinski domovi in mladinska prenočišča), 55.209 (druge nastanitve za krajši čas), 55.300 (dejavnost avtokampov), 56.111 (gostilne in restavracije), 56.112 (okrepčevalnice in podobni obrati), 56.114 (turistične kmetije brez sob), 79.110 (dejavnost potovalnih agencij), 79.120 (dejavnost organizatorjev potovanj), 93.110 (obratovanje športnih objektov), 49.340 (potniški prevoz z žičnicami in sedežnicami) ali 82.300 (organiziranje razstav, sejmov, srečanj).
2. Prijavitelj na dan oddaje vloge nima neporavnanih zapadlih finančnih obveznosti v višini 50 eurov ali več do ministrstva oziroma njegovih izvajalskih institucij: Slovenskega podjetniškega sklada in Javne agencije Republike Slovenije za spodbujanje investicij, podjetništva in internacionalizacije, pri čemer neporavnane obveznosti izhajajo iz naslova pogodb o sofinanciranju oz. o dodelitvi javnih sredstev in so bile kot neporavnane in zapadle spoznane v pravnomočni odločbi pristojnega sodišča.
3. Prijavitelj na dan oddaje vloge nima neporavnanih zapadlih finančnih obveznosti iz naslova obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ (v višini 50 evrov ali več); šteje se, da prijavitelj, ki je gospodarski subjekt, ne izpolnjuje obveznosti tudi, če na dan oddaje vloge ni imel predloženih vseh obračunov davčnih odtegljajev za dohodke iz delovnega razmerja za obdobje zadnjega leta do dne oddaje vloge.
4. Prijavitelj ni v postopku prisilne poravnave, stečajnem postopku, postopku likvidacije ali prisilnega prenehanja, z njegovimi posli iz drugih razlogov ne upravlja sodišče, ni opustil poslovne dejavnosti in na dan oddaje vloge ni bil v stanju insolventnosti, v skladu z določbami Zakona o finančnem poslovanju, postopkih zaradi insolventnosti in prisilnem prenehanju (Uradni list RS, št. 176/21 – uradno prečiščeno besedilo, 178/21 – popr., 196/21 – odl. US, 157/22 – odl. US, 35/23 – odl. US, 57/23 – odl. US, 102/23 in 25/25 – odl. US) in ni v postopku likvidacije po Zakonu o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O, 75/23 in 102/24).
5. Prijavitelj ne prejema ali ni v postopku pridobivanja državnih pomoči za reševanje in prestrukturiranje podjetij v težavah po Zakonu o pomoči za reševanje in prestrukturiranje gospodarskih družb in zadrug v težavah (Uradni list RS, št. 5/17) in ni podjetje v težavah skladno z 18. točko 2. člena Uredbe 651/2014/EU[[2]](#footnote-2).
6. Glede prijavitelja ni podana prepoved poslovanja v razmerju do ministrstva v obsegu, kot izhaja iz 35. člena Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri).
7. Prijavitelj ne sme prejeti de minimis pomoči skladno z Uredbo (EU) 2023/2831[[3]](#footnote-3) v naslednjih primerih:
* če je dejavno v primarni proizvodnji ribiških proizvodov in proizvodov iz akvakulture;
* če je dejavno v predelavi in trženju ribiških proizvodov in proizvodov iz akvakulture, kadar je znesek pomoči določen na podlagi cene ali količine proizvodov, nabavljenih ali danih na trg;
* če je dejavno v primarni proizvodnji kmetijskih proizvodov:
* če je dejavno v predelavi in trženju kmetijskih proizvodov, v enem od naslednjih primerov:
	+ kadar je znesek pomoči določen na podlagi cene oziroma količine takih proizvodov, ki so nabavljeni od primarnih proizvajalcev ali jih je na trg dalo zadevno podjetje
	+ kadar je pomoč pogojena s tem, da se delno ali v celoti prenese na primarne proizvajalce.

V primeru, da prijavitelj opravlja dejavnost v zgoraj navedenih izključenih sektorjih, projekt pa izvaja v neizključenih dejavnostih, mora v primeru prejema pomoči z ločevanjem računovodskih izkazov po dejavnostih zagotoviti, da dejavnosti v zgoraj navedenih izključenih sektorjih niso deležne pomoči.

1. Prijavitelj ni v postopku vračanja neupravičeno prejete državne pomoči, na osnovi odločbe Evropske komisije, ki je prejeto državno pomoč razglasila za nezakonito in nezdružljivo s skupnim trgom Skupnosti.
2. Prijavitelj za iste že povrnjene upravičene stroške in aktivnosti, ki so predmet sofinanciranja v tem razpisu, ni in ne bo pridobil sredstev iz drugih javnih virov (sredstev evropskega, državnega ali lokalnega proračuna).
3. Prijavitelj nima neporavnanega vračila preveč izplačane pomoči po pravilu de minimis ali državne pomoči na podlagi predhodnega poziva ministrstva, pristojnega za finance.

V primeru dvoma glede izpolnjevanja pogojev lahko ministrstvo od prijavitelja zahteva dodatna pojasnila ali dokazila.

**5.2. Posebni pogoji za prijavitelje**

Prijavitelji morajo biti locirani v Sloveniji in izpolnjevati naslednje posebne pogoje za kandidiranje:

1. Pridobitev okoljskega/trajnostnega znaka, ki je naveden v tem razpisu, pred prijavo na razpis. **Prijavitelj kot dokazilo predloži fotokopijo certifikata.**
2. Prijavitelj mora predložiti dokazilo o lastništvu, zakupu, najemu, upravljanju oziroma drugi pravici razpolaganja z nepremičnino ali atrakcijo, ki je prejela okoljski/trajnostni znak. Kot dokazilo prijavitelj **predloži zemljiškoknjižni izpisek.** V primeru ko prijavitelj ni lastnik nepremičnine, **predloži pogodbo o najemu, zakupu, upravljanju objekta ali atrakcije oziroma drugi relevantni dokument ter zemljiškoknjižni izpisek lastnika.** (izjema je dejavnost potovalnih agencij, kjer se pridobljen okoljski/trajnostni znak nanaša na poslovanje in ne na prostor).

**5.3. Posebni pogoji za projekte**

Upravičeni projekti:

1. Projekti, ki so skladni z namenom, ciljem in predmetom javnega razpisa.
2. Pri projektu je upoštevano pravilo kumulacije državnih pomoči - skupna višina državne pomoči za projekt v zvezi z istimi upravičenimi stroški ne bo presegla največje intenzivnosti pomoči oziroma zneska državne pomoči, kot to določa shema državne pomoči Programa izvajanja finančnih spodbud MGTŠ – de minimis št. sheme: M001-2632616-2024 datum potrditve sheme 18. 3. 2025, trajanje sheme do 31. 12. 2030), oz. skladno z vsakokratno veljavno shemo de minimis pomoči ob dodelitvi pomoči po pravilu de minimis.
3. **Merila za ocenjevanje vlog in postopek izbora**

Vloge na javni razpis obravnava strokovna komisija, ki jo je imenoval minister, pristojen za turizem.

Strokovna komisija bo v prvi fazi preverjala formalno popolnost vlog. Prijavitelji, ki bodo podali formalno nepopolne vloge, bodo pozvani k dopolnitvi le-teh. Dopolnitev vlog je mogoča v roku 8 delovnih dni od prejema poziva k dopolnitvi. Dopolnitve bodo prijavitelji lahko posredovali po e-pošti. Vloge, ki ne bodo dopolnjene v določenem roku, bodo zavržene.

Prijavitelj v dopolnitvi v skladu z Uredbo o merilih, postopkih in načinih dodeljevanja sredstev za spodbujanje razvojnih programov in prednostnih nalog ne sme spreminjati:

1. višine zaprošenih sredstev,
2. tistega dela vloge, ki se veže na tehnične specifikacije predmeta vloge,
3. tistih elementov vloge, ki vplivajo ali bi lahko vplivali na drugačno razvrstitev njegove vloge glede na preostale vloge, ki jih je naročnik prejel v postopku dodelitve sredstev.

V kolikor bi prijavitelji v dopolnitvi spreminjali zgoraj navedene dele vloge, se upoštevajo navedbe iz prvotne vloge.

Dopolnitev vlog je namenjena zagotovitvi morebitnih manjkajočih dokumentov, obrazcev oziroma podatkov, ki bodo izkazovali izpolnjevanje pogojev ob izteku roka za oddajo vloge na javni razpis.

Izključno prijavitelj sme ob pisnem soglasju neposrednega uporabnika državnega proračuna popraviti očitne računske napake, ki jih odkrije pri pregledu in ocenjevanju ponudb.

V drugi fazi bo strokovna komisija preverjala izpolnjevanje pogojev za kandidiranje. Vloge, ki ne bodo izpolnjevale pogojev za kandidiranje in vloge, ki ne bodo skladne z namenom, ciljem ali predmetom razpisa, se zavrnejo. Popolne vloge, ki bodo izpolnjevale pogoje za kandidiranje in bodo skladne z namenom razpisa, bo strokovna komisija ocenila v skladu z objavljenimi merili.

|  |  |  |
| --- | --- | --- |
|  | **MERILO** | **Največje št. točk pri posameznem sklopu** |
| **I.** | **Skladnost z razvojnimi dokumenti na nacionalni ravni** | **10** |
| **II.** | **Skladnost z razvojnimi dokumenti turistične destinacije** | **10** |
| **III.** | **Kakovost projekta** | **30** |
| **IV.**  | **Širši družbeni vpliv** | **10** |
| **V.**  | **Regionalni kriterij** | **7** |
|  | **Skupaj**  | **67** |

Prag števila točk, nad katerim bo odobreno sofinanciranje, je **40** točk. V kolikor se bo po končanem ocenjevanju izkazalo, da skupna vrednost pričakovanega sofinanciranja projektov, ki so dosegli prag števila točk, presega razpoložljiva sredstva, bodo sredstva razdeljena glede na višino doseženih točk, prednost pri dodelitvi bodo imeli projekti z višjim številom točk. V primeru, da bo več projektov z enako oceno, se bo upoštevalo število točk pri merilu kakovost projekta. V primeru, da bodo projekti tudi pri tem merilu dosegli enako oceno, se bo upoštevala višina točk pri merilu vezanem na regionalni kriterij. Vloge prijaviteljev, za katere ne bo na razpolago dovolj sredstev, bodo s sklepom zavrnjene.

1. **Višina razpoložljivih sredstev**

Skupna višina sredstev, ki so na razpolago za izvedbo predmetnega javnega razpisa, je 300.000,00 EUR. Sredstva so zagotovljena na proračunski postavki 231552 – Trženje in razvoj turizma.

Višina razpisanih sredstev se lahko spremeni z objavo spremembe javnega razpisa v Uradnem listu RS do izdaje sklepov o izboru za sofinanciranje.

Del razpisanih sredstev lahko ostane nerazporejen v primeru premajhnega števila ustreznih vlog.

Izplačila ministrstva so odvisna od razpoložljivosti proračunskih sredstev in programa ministrstva za ta namen. V kolikor bi bile ukinjene ali zmanjšane pravice porabe na proračunskih postavkah, lahko ministrstvo razveljavi javni razpis in izdane sklepe o sofinanciranju, ali skladno s pogodbo o sofinanciranju določi novo pogodbeno vrednost ali dinamiko izplačil. V kolikor se izbrani prijavitelj ne strinja s predlogom ministrstva, se šteje, da odstopa od vloge oziroma od pogodbe o sofinanciranju.

Ministrstvo si pridružuje pravico, da lahko javni razpis kadarkoli do izdaje sklepov o (ne)dodelitvi sredstev prekliče z objavo v Uradnem listu Republike Slovenije.

1. **Obdobje, v katerem morajo biti porabljena dodeljena sredstva**

Sredstva morajo biti porabljena v letu 2025.

Za upravičene stroške, ki bodo financirani, se šteje tiste, ki so nastali na osnovi prvega izdanega naročila za izvedbo aktivnosti od 1. 1. 2024.

Obdobje upravičenosti izdatkov je od 1. 1. 2024 do 19. 9. 2025.

1. **Shema in skladnost s pravili državnih pomoči**

Skupni znesek pomoči, dodeljen enotnemu podjetju na podlagi pravila »de minimis«, ne sme presegati 300.000,00 EUR v obdobju zadnjih treh poslovnih let, ne glede na obliko ali namen pomoči ter ne glede na to, ali se pomoč dodelila iz sredstev države, občine ali Evropske unije.

1. **Upravičeni stroški**

**Sklop 1:**

Upravičeni stroški za vloge, oddane v okviru sklopa 1, so stroški pridobitve okoljskega/trajnostnega certifikata, vendar le tisti, ki so neposredno povezani s postopkom certificiranja, **do višine največ 3.500,00 EUR.** Med stroške sodijo:

- stroški zunanjih izvajalcev pri izvedbi aktivnosti v postopku certificiranja znaka,

- članarine, takse in pristojbine, ki jih zaračuna certifikacijski organ,

- stroški označevalnih tabel s podatki o pridobljenem znaku.

Za upravičene stroške, ki bodo financirani, se šteje tiste, ki so nastali na osnovi prvega izdanega naročila za izvedbo aktivnosti od 1. 1. 2024.

**Sklop 2:**

Upravičeni stroški za vloge, oddane v okviru sklopa 2, so stroški podaljšanja veljavnosti znaka, v višini pristojbin, taks in/ali članarin, ki jih zaračuna certifikacijski organ in sicer **do višine največ 1.000,00 EUR.**

Financiranje upravičenih stroškov bo izvedeno na osnovi dejanskih upravičenih stroškov, ki se dokazujejo z računi oziroma drugimi verodostojnimi listinami ter ostalimi obveznimi dokazili, ki se posredujejo ministrstvu ob prijavi. **Pred prijavo na razpis mora biti certifikat že pridobljen.**

Vsi ostali stroški so neupravičeni.

**Stroški pridobitve znaka Slovenia Green za ponudnike in vstop v Zeleno shemo slovenskega turizma niso upravičen strošek.**

Stroški priprave vloge na ta javni razpis niso upravičeni.

Davek na dodano vrednost ni upravičen strošek.

1. **Način financiranja upravičenih stroškov**

Višina sofinanciranja upravičenih stroškov uvedbe (prve pridobitve) okoljskega/trajnostnega znaka (Sklop 1) lahko dosega največ **3.500,00 EUR** za posamezen znak nastanitvenega objekta, gostinskega obrata, turistične agencije, atrakcije, gorskega ali kongresnega centra.

Višina sofinanciranja upravičenih stroškov podaljšanja že pridobljenega okoljskega/trajnostnega znaka (Sklop 2) lahko dosega največ **1.000,00 EUR** za posamezen znak nastanitvenega objekta, gostinskega obrata, turistične agencije, atrakcije, gorskega ali kongresnega centra.

Financiranje upravičenih stroškov bo izvedeno na osnovi **dejanskih upravičenih stroškov**, ki se dokazujejo z računi oziroma drugimi verodostojnimi listinami ter ostalimi obveznimi dokazili, ki so posredovana ministrstvu ob oddaji vloge. **Pred prijavo na razpis mora biti certifikat že pridobljen.**

Sredstva za sofinanciranje bodo prejemnikom nakazana na osnovi izstavljenih zahtevkov za izplačilo in sicer v enkratnem znesku po predložitvi in potrditvi zahtevka za izplačilo. Sredstva dodeljena v okviru zadevnega razpisa predstavljajo pomoč po pravilu »de minimis«.

V okviru obravnave vlog prijaviteljev bo strokovna komisija izpolnjevanje pogoja za dodelitev pomoči po pravilu »de minimis« preverila na podlagi podatkov prijavitelja, ki so sestavni del vloge za izvedbo projekta in dodatno s poizvedbo pri Sektorju za spremljanje državnih pomoči na Ministrstvu za finance.

V primeru, da strokovna komisija ugotovi, da bi skupna vrednost pomoči, dodeljene prijavitelju, presegala 300.000,00 EUR v obdobju treh poslovnih let, ne glede na obliko ali namen pomoči, pomoči takšni vlogi po pravilu »de minimis« ne bo dodelila.

V primeru prekoračitve dovoljenega zneska pomoči po pravilu »de minimis« v predpisanem obdobju, in sicer z dodelitvijo sredstev na podlagi tega javnega razpisa, je upravičenec dolžan prejeta sredstva, s katerimi je zgornjo mejo dovoljene de minimis pomoči presegel, v celoti vrniti skupaj z zakonitimi zamudnimi obrestmi.

Dovoljena je kumulacija pomoči po pravilu »de minimis« z drugimi vrstami pomoči za iste upravičene stroške, vendar le, če se s takšno kumulacijo ne presežeta največja intenzivnost pomoči in znesek pomoči, dopustna po drugih predpisih (shemah).

1. **Roki in način prijave na javni razpis**

Rok za oddajo vlog je **19. 9. 2025.**

V okviru Sklopa 1 lahko prijavitelj v eni vlogi zaprosi za sofinanciranje uvedbe enega okoljskega/trajnostnega znaka za en nastanitveni objekt, gostinski obrat, turistično agencijo ali atrakcijo. V vlogi oddajo izpolnjene **Obrazce Sklop 1.**

V okviru Sklopa 2 lahko prijavitelj zaprosi za sofinanciranje podaljšanja veljavnosti okoljskega/trajnostnega znaka za nastanitveni objekt, gostinski obrat, turistično agencijo ali atrakcijo. V vlogi oddajo izpolnjene **Obrazce Sklop 2.**

Oddaja vloge pomeni, da se je prijavitelj seznanil z vsebino javnega razpisa in da se z njo strinja.

Popolno vlogo predstavljajo vsi obrazci za prijavo, ki morajo biti podpisani in žigosani (v primeru, da prijavitelj ne posluje z žigom, mora to navesti) ter zahtevane priloge.

**Vlogo je potrebno oddati v elektronski obliki** na naslov: gp.mgts@gov.si najkasneje do roka za oddajo do 23.59 ure. Vloga mora vsebovati naslov (zadeva): VLOGA NA RAZPIS OKOLJSKI ZNAK, s pripisom naziva prijavitelja.

Kot pravočasne bodo upoštevane vloge, ki bodo do navedenega roka prispele na navedeni elektronski naslov ministrstva.

1. **Odpiranje vlog za dodelitev sredstev**

Pri odpiranju bodo upoštevane vse vloge, ki bodopravočasno prispele na elektronski naslov Ministrstva za gospodarstvo, turizem in šport.

Podrobnejši opis postopka ocenjevanja vlog je naveden v točki 4.4. Razpisne dokumentacije.

1. **Varovanje osebnih podatkov in poslovna skrivnost**

Varovanje osebnih podatkov, ki jih ministrstvu posredujejo prijavitelji oziroma upravičenci bo zagotovljeno v skladu z veljavno zakonodajo, ki ureja varovanje osebnih podatkov, vključno s Splošno uredbo GDPR, Zakonom o varstvu osebnih podatkov (Uradni list RS, št. 163/22 - ZVOP-2) ter 115. in 140. členom Uredbe št. 1303/2013/EU.

Več o varstvu osebnih podatkov in zavezah ministrstva je navedeno na spletni strani https://www.gov.si/drzavni-organi/ministrstva/ministrstvo-za-gospodarstvo-turizem-in-sport/o-ministrstvu/ »Obvestilo posameznikom po 13.členu Splošne uredbe o varstvu osebnih podatkov glede obdelave osebnih podatkov«.

Vsi podatki iz vlog, ki jih komisija odpre, so informacije javnega značaja razen tistih podatkov, ki jih prijavitelj posebej označi, in sicer poslovne skrivnosti, osebni podatki in druge izjeme iz 6. člena Zakona o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06-ZdavP-2, 23/14, 50/14, 19/15 – odl. US, 7/18 in 141/22, v nadaljevanju: ZDIJZ), ki niso javno dostopne in tako ne smejo biti razkrite oz. dostopne javnosti. Poslovna skrivnost se lahko nanaša na posamezen podatek ali na del vloge, ne more pa se nanašati na celotno vlogo. Prijavitelj mora pojasniti, zakaj posamezen podatek ne sme biti dostopen javnosti kot informacija javnega značaja. Če prijavitelj ne označi in razloži takšnih podatkov v vlogi, bo ministrstvo lahko domnevalo, da vloga po stališču prijavitelja ne vsebuje poslovnih skrivnosti in drugih izjem iz 6. člena ZDIJZ.

Podatki o sofinanciranih projektih, za katere je tako določeno s predpisi ali, ki so javnega značaja, se bodo objavili. Objavljen bo seznam upravičencev, ki bo obsegal navedbo upravičenca, naziv projekta, programsko območje upravičenca in znesek javnih virov financiranja projekta. Objave podatkov o projektu in upravičencih do sredstev bodo izvedene v skladu z ZDIJZ.

1. **Rok, v katerem bodo prijavitelji obveščeni o izidu javnega razpisa**

Prijavitelji bodo o izidu njihove vloge obveščeni najkasneje v roku šestdeset (60) dni od datuma odpiranja vlog.

Prijavitelji bodo na podlagi sklepa o izboru pozvani k podpisu pogodbe. Prijavitelj lahko umakne vlogo za pridobitev sredstev do pravnomočnosti sklepa o izboru.

Zoper sklep o (ne)izboru se lahko v tridesetih (30) dneh od prejema sklepa sproži upravni spor z vložitvijo tožbe na Upravno sodišče Republike Slovenije. Predmet tožbe ne morejo biti postavljena merila za ocenjevanje vlog. Vložena tožba ne zadrži podpisa pogodb o sofinanciranju z drugimi prijavitelji.

1. **Razpoložljivost dokumentacije**

Vsi potrebni podatki in navodila, ki bodo omogočila izdelavo popolne in pravilne vloge za dodelitev sredstev, so navedeni v razpisni dokumentaciji, ki bo od dne objave javnega razpisa dalje objavljena na spletni strani ministrstva [Javne objave Ministrstva za gospodarstvo, turizem in šport | GOV.SI](https://www.gov.si/drzavni-organi/ministrstva/ministrstvo-za-gospodarstvo-turizem-in-sport/javne-objave/)

1. **Dodatne informacije**

Dodatne informacije v zvezi s pripravo prijav in pojasnila k razpisni dokumentaciji bodo prijavitelju dosegljiva na podlagi pisnega zaprosila, posredovanega na elektronski naslov gp.mgts@gov.si s pripisom: JR okoljski znaki.

Potencialni prijavitelji bodo o vseh novostih sproti obveščeni preko spletne strani <http://www.mgts.gov.si/>.

Številka: 4300-14/2025-2180-3

Ljubljana, dne 23. 6. 2025

Matjaž Han

minister

1. Turistične atrakcije so zabaviščni in tematski parki, živalski vrtovi  in akvariji, muzeji in galerije, interpretacijski centri, gradovi, muzejske železnice in drugo. [↑](#footnote-ref-1)
2. Uredba Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1), zadnjič spremenjena z Uredbo Komisije (EU) 2023/1315 z dne 23. junija 2023 o spremembi Uredbe (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe ter Uredbe (EU) 2022/2473 o razglasitvi nekaterih vrst pomoči za podjetja, ki se ukvarjajo s proizvodnjo, predelavo in trženjem ribiških proizvodov in proizvodov iz akvakulture, za združljive z notranjim trgom z uporabo členov 107 in 108 Pogodbe (UL L št. 167 z dne 30. 6. 2023, str. 1)

 [↑](#footnote-ref-2)
3. Uredba Komisije (EU) 2023/2831 z dne 13. decembra 2023 o uporabi členov 107 in 108 Pogodbe o delovanju Evropske unije pri pomoči de minimis (UL L št. 2023/2831 z dne 15. 12. 2023, str. 1) [↑](#footnote-ref-3)